Mezus buscia che onore

Su conte a canna, a rete e a manuda
est pischende in s'istagnu ‘e sa contissa.
Invece 'e pagar'issu pagat issa
e si consolat, pobera fiuda.

Sa muzere si cagliat a sa muda
ca 'e sa candelera est priorissa
e po su torracontu est sutamissa
e-d-est cuntenta, mancari corruda.

Como filende sa lana bianca
chi tiret e resistat est bisonzu
in su ballinzu su poberu fusu.

Ca si s'istracat ballende a un'anca
frimmat su ballu e sessat su filonzu
e-i su conte no contat piusu.

Su duos de Santu Aìne 1974